b'\n_START_ARTICLE_\nClaire Underwood\n_START_SECTION_\nDescripci\xc3\xb3 del personatge\n_START_PARAGRAPH_\nClaire Hale Underwood \xc3\xa9s origin\xc3\xa0ria de l\'exclusiu Highland Park (Texas), un enclavament de Dallas. El seu pare havia estat un important republic\xc3\xa0. Quan era al Radcliffe College a Cambridge, va con\xc3\xa8ixer Francis J. Underwood, un estudiant de dret de Harvard provinent de South Carolina. Ella prov\xc3\xa9 d\'una fam\xc3\xadlia rica, i la s\xc3\xa8rie la mostra com una "Dallas Debutante" i una "Lily White". Ella recorda quan el seu pare la duia a la Dealey Plaza, on John F. Kennedy va ser assassinat, i que la feia sentir "tan trista, tan enfadada".Claire t\xc3\xa9 una relaci\xc3\xb3 dif\xc3\xadcil amb la seva mare, Elizabeth Hale (Ellen Burstyn), que menysprea en Frank i est\xc3\xa0 decebuda amb la seva filla per haver-s\'hi casat._NEWLINE_Brian Stelter de The New York Times la va descriure com la dona connivent de Frank Underwood. i va descriure els Underwood com "els intrigants marit i muller del centre de \'House of Cards\'". Ella \xc3\xa9s la dona "a qui res l\'aturar\xc3\xa0 per conquerir-ho tot". Hans Stuever de The Washington Post la descriu com la "dona reina del gel". Sarah Hughes de The Independent fa eco d\'aquesta descripci\xc3\xb3, dient que Claire est\xc3\xa0 tan dedicada als projectes de parella que est\xc3\xa0 clar que els executar\xc3\xa0 ella mateixa si Frank vacil\xc2\xb7la. A partir de la temporada 4, Robin Wright va afirmar que creia que Claire Underwood era igual d\'important que Frank Underwood i va demanar que se li pagu\xc3\xa9s el mateix per la seva actuaci\xc3\xb3. Netflix ho va acceptar.\n_START_SECTION_\nRelaci\xc3\xb3 amb Frank\n_START_PARAGRAPH_\nMentre que Frank \xc3\xa9s maquiav\xc3\xa8lic, la Claire presenta una dona empenyent en l\'asserci\xc3\xb3 del seu marit pel poder, en una imatge de Lady Macbeth. Ella l\'anima en els seus vicis mostrant-li el seu rebuig en els seus moments d\xc3\xa8bils, dient per exemple: "El meu marit no demana disculpes... ni tan sols a mi." Aix\xc3\xb2 d\xc3\xb3na credibilitat a llur simbiosi._NEWLINE_Willimon menciona que "El que \xc3\xa9s extraordinari entre Frank i Claire \xc3\xa9s que hi ha un amor profund i respecte mutu, per\xc3\xb2 la manera com ho obtenen \xc3\xa9s actuant en un marc de regles completament diferent al que la resta estem acostumats._NEWLINE_Nancy deWolf Smith, de The Wall Street Journal descriu Claire com "una rossa de cabell curt que aconsegueix ser masculina i desmasculinitzada alhora." Smith descriu la seva relaci\xc3\xb3 amb Frank com essencial per a la s\xc3\xa8rie: "Malgrat que puguin semblar bons - i \xc3\xa9s llur aire inofensiu el que fa als Underwood tan efectius com a conspiradors pol\xc3\xadtics - es tracta d\'una parella que t\xc3\xa9 la mateixa qu\xc3\xadmica que les parelles d\'assassins en s\xc3\xa8rie, en qu\xc3\xa8 cadascuna de les parts necessita l\'altre per esdevenir letal".\n_START_SECTION_\nCr\xc3\xadtica\n_START_PARAGRAPH_\nL\'actuaci\xc3\xb3 de Wright es descriu com "matisat i convincent". La Claire t\xc3\xa9 una "eleg\xc3\xa0ncia freda" per\xc3\xb2 el paper de "dama r\xc3\xa8gia i freda" es va suavitzant al llarg de la primera temporada segons Laura Bennet de The New Republic. Wright actua en el seu paper "amb una fredor gaireb\xc3\xa9 aterridora". Com a parella, es diu que Frank i Claire "reverberen amb tensi\xc3\xb3 i enginy". Michael Dobbs, que va escriure la trilogia de les novel\xc2\xb7les en qu\xc3\xa8 es basa la s\xc3\xa8rie brit\xc3\xa0nica, compara la naturalesa convincent de la relaci\xc3\xb3 entre Frank i Claire favorable als personatges originals de House of Cards i els relaciona amb lord i lady Macbeth. No \xc3\xa9s l\'\xc3\xbanic a dir-ho. En la segona temporada es mant\xc3\xa9 "igualment dura". Malgrat que s\'ha suggerit el contrari, Wright insisteix que el personatge no est\xc3\xa0 basat en Hillary Clinton.\n_START_SECTION_\nPremis i nominacions\n_START_PARAGRAPH_\nEl 18 de juliol de 2013, Netflix va obtenir les seves primeres nominacions als Premis Emmy per s\xc3\xa8ries emeses \xc3\xbanicament per internet en la 65a edici\xc3\xb3. Tres de les seves s\xc3\xa8ries, Arrested Development, Hemlock Grove i House of Cards van aconseguir nominacions. Entre aquestes nominacions hi havia l\'actuaci\xc3\xb3 de Claire Underwood de Wright, que optava al Primetime Emmy a la millor actriu en s\xc3\xa8rie dram\xc3\xa0tica, aix\xc3\xad com l\'actuaci\xc3\xb3 de Kevin Spacey com a Francis Underwood, que optava al Primetime Emmy al millor actor en s\xc3\xa8rie dram\xc3\xa0tica. Tamb\xc3\xa9 l\'actuaci\xc3\xb3 de Jason Bateman com a Michael Bluth a Arrested Development pel Primetime Emmy al millor actor en s\xc3\xa8rie c\xc3\xb2mica, sent aquests tres els primers nominats a un premi Emmy per s\xc3\xa8ries emeses \xc3\xbanicament per internet. El paper tamb\xc3\xa9 va guanyar el premi Globus d\'Or a la millor actriu en s\xc3\xa8rie de televisi\xc3\xb3 dram\xc3\xa0tica en la 71a cerim\xc3\xb2nia, el 12 de gener de 2014. En fer-ho, es va convertir en la primera actriu a guanyar un Premis Globus d\'Or per una s\xc3\xa8rie emesa \xc3\xbanicament per internet._NEWLINE_Per la segona temporada, Wright va estar nominada al Premi de la Cr\xc3\xadtica Televisiva a la millor actriu en s\xc3\xa8rie de drama, en la 4a edici\xc3\xb3 dels premis. A m\xc3\xa9s, va tornar a estar nominada a l\'Emmy a la millor actriu en s\xc3\xa8rie dram\xc3\xa0tica en la 66a edici\xc3\xb3 i com a millor actriu en una s\xc3\xa8rie televisiva de drama en els Globus d\'Or del 2015. Va ser nominada tant per al Premi del Sindicat d\'Actors a la millor actriu de televisi\xc3\xb3 en la categoria de drama com al Premi del Sindicat d\'actors al millor repartiment en la categoria de drama en els Premis del Sindicat d\'actors de 2015._NEWLINE_En la tercera temporada, va estar nominada un altre cop a l\'Emmy a la millor actriu en s\xc3\xa8rie dram\xc3\xa0tica en la 67a edici\xc3\xb3, al Globus d\'Or a la millor actriu en una s\xc3\xa8rie dram\xc3\xa0tica, aix\xc3\xad com al Premi del Sindicat d\'Actors a la millor actriu de televisi\xc3\xb3 en la categoria de drama i al Premi del Sindicat d\'actors al millor repartiment en la categoria de drama en els Premis del Sindicat d\'actors de 2015._NEWLINE_La seva actuaci\xc3\xb3 en la quarta temporada li va fer guanyar una altra nominaci\xc3\xb3 a l\'Emmy a la millor actriu en s\xc3\xa8rie dram\xc3\xa0tica en la 68a edici\xc3\xb3._NEWLINE_L\'actuaci\xc3\xb3 de Wright en la cinquena temporada la va fer guanyar la seva cinquena nominaci\xc3\xb3 a l\'Emmy en la 69a edici\xc3\xb3 dels premis.'